የኦሮሚያ ክልል በአዲስ አበባ ከተማ የትምህርት ተቋማት ሊገነባ ነው
የኦሮሚያ ክልላዊ መንግሥት የኦሮሞ ተወላጆች በቋንቋቸው የሚማሩባቸው አምስት ትምህርት ቤቶችና አምስት የባህል ማዕከላት በአዲስ አበባ ከተማ ሊገነባ ነው፡፡ክልላዊ መንግሥቱ እነዚህን ግንባታዎች የሚያካሂድበትን መሬት ከአዲስ አበባ ከተማ አስተዳደር ማግኘቱ ተመልክቷል፡፡ የኦሮሚያ ልማት ማኅበር (ኦልማ) ዋና ዳይሬክተር ወይዘሮ አዳነች አቤቤ ለሪፖርተር እንደገለጹት፣ ግንባታዎቹን በባለቤትነት የሚያካሂደው የኦሮሚያ ትምህርት ቢሮ ነው፡፡‹‹የኦሮሚያ ልማት ማኅበር ፕሮጀክቶቹን በፋይናንስ ይደግፋል፡፡ በተያዘው ወር መጨረሻ በአዲስ አበባ ከሚገኙ የኦሮሞ ተወላጆች ገንዘብ ለማሰባሰብ ፕሮግራም ይዟል፤›› በማለት ወይዘሮ አዳነች ገልጸዋል፡፡የትምህርት ቤቶቹ ግንባታ በ2009 ዓ.ም. የሚጀመር መሆኑን፣ በአዲስ አበባ ከሚገኘው የኦሮሞ ማኅበረሰብ ጋር ውይይት እየተካሄደ የሚያስፈልጉ የባህል ማዕከላት ወይም ሌሎች ዓይነት ግንባታዎችም እንደሚካሄዱ ወይዘሮ አዳነች ገልጸዋል፡፡በአዲስ አበባ ከተማ የሚኖሩ የኦሮሞ ተወላጆች ልጆቻቸውን በቋንቋቸው ለማስተማር ፍላጎት ቢኖራቸውም፣ ይህን አገልግሎት መስጠት የሚያስችሉ መሠረተ ልማቶች አለመኖራቸው ችግር እንደፈጠረባቸው ሲገልጹ መቆየታቸው ተጠቁሟል፡፡ ከዚህ በተጨማሪ የኦሮሞ ባህል፣ ወግና ሥርዓት የሚያንፀባርቁ የባህል ማዕከላት አለመኖራቸው በልጆች አስተዳደግ በኩል አሉታዊ ተፅዕኖ እንዳለው በመግለጽ፣ የክልሉ መንግሥት ችግሩን እንዲፈታ ሲጠይቁ መቆየታቸው ተገልጿል፡፡በዚህ መሠረት የኦሮሚያ ክልላዊ መንግሥት ከአዲስ አበባ ከተማ አስተዳደር ጋር በመነጋገር፣ ለግንባታ የሚያስፈልጉ ቦታዎችን ማግኘቱ ተመልክቷል፡፡ ግንባታዎቹ በአሥሩም ክፍላተ ከተሞች የሚካሄዱ መሆኑም ታውቋል፡፡የኦሮሚያ ልማት ቢሮ (ኦልማ) በኦሮሚያ ክልል የልማት ሥራዎችን በማካሄድ ላይ ይገኛል፡፡ ልማት ማኅበሩ ዓላማውን ከሚደግፉ አባላትና ከግብረ ሰናይ ድርጀቶች ገንዘብ በማሰባሰብ መደበኛ ትምህርት ቤቶች፣ አዳሪ ትምህርት ቤቶች፣ የውኃ አቅርቦትና በመሳሰሉት መሠረተ ልማት ግንባታዎች በማከናወን ላይ ይገኛል ተብሏል፡፡የልማት ማኅበሩ በክልሉ ከሚያካሂደው ዘርፈ ብዙ ግንባታዎች በተጨማሪ፣ በአዲስ አበባ ለሚገኙ የኦሮሞ ተወላጆች ጥቅም የሚሰጡ ግንባታዎችን ለማካሄድ ማቀዱም ታውቋል፡፡ 